**Likumprojekta “Grozījumi Farmācijas likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir novērst konstatētās problēmas normatīvajos aktos, lai nodrošinātu efektīvu, racionālu Nacionālo bruņoto spēku (turpmāk – NBS) ārstniecības līdzekļu apriti un izstrādāt NBS specifikai, funkcijām un veicamajiem uzdevumiem atbilstošu normatīvo regulējumu.  Likumprojekta spēkā stāšanās laiks plānots 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Aizsardzības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Nacionālo bruņoto spēku likuma 18.pantā noteiktajam, NBS apgāde ar materiāltehniskajiem resursiem notiek vienotas iegādes un apgādes sistēmas ietvaros. Iegādes noteikumus apstiprina aizsardzības ministrs. NBS iekšējo apgādes kārtību ar materiāltehniskajiem līdzekļiem nosaka NBS komandieris.  Zāļu aprite NBS notiek gan centralizēti (pamatā), gan decentralizēti (ārstniecības līdzekļi neatliekamās medicīniskās palīdzības, zobārstniecības, mazo ķirurģisko manipulāciju nodrošināšanai konkrētai NBS ārstniecības iestādei atbilstoši ārstniecības iestādes darbības specifikai).  Lai veidotu vienotu militārās medicīnas sistēmu un nodrošinātu veselības aprūpes pakalpojumus miera laikā un medicīniskā atbalsta funkciju krīzes laikā, NBS ārstniecības iestādes ir reģistrētas Veselības inspekcijas (turpmāk – VI) ārstniecības iestāžu reģistrā atbilstoši normatīvajos aktos noteiktajām prasībām.  Šobrīd VI Ārstniecības iestāžu reģistrā reģistrētas 12 dažādu NBS vienību ambulatorās ārstniecības iestādes (reģistrācijai tiek gatavotas citu vienību ārstniecības iestādes), taču NBS Nodrošinājuma Pavēlniecības Apgādes Pakalpojumu Centra Medicīnisko iekārtu un medikamentu noliktava (turpmāk – NBS NP APC MIMN) ir tikai pie vienas no reģistrētajām ārstniecības iestādēm - NBS Nodrošinājuma Pavēlniecības Medicīnas Nodrošinājuma Centra (turpmāk- NBS NP MNC). Ārstniecības iestādes NBS struktūrā nav hierarhiski un funkcionāli savstarpēji pakļautas viena otrai, bet ir pakļautas konkrētas vienības komandierim un ietilpst attiecīgās vienības struktūrshēmā, vienības ārstniecības pakalpojumu nodrošināšanai karavīriem miera un kara laikā, veicot konkrētās vienības uzdevumus (piemēram, Sauszemes Spēku Mehanizētā kājnieku brigāde, Jūras spēki, Gaisa spēki, Speciālo Operāciju pavēlniecība, Zemessardzes brigādes utt.).  NBS NP APC MIMN nav Farmācijas likuma (turpmāk - FL) izpratnē patstāvīgs farmaceitiskās darbības subjekts, jo atbilstoši FL noteiktajam, tāds šobrīd var būt tikai komersants vai komersantam piederošs uzņēmums, kas uz speciālās atļaujas (licences) pamata nodarbojas ar zāļu ražošanu, standartizāciju, kvalitātes kontroli vai izplatīšanu.  NBS NP APC MIMN šobrīd centralizēti nodrošina ārstniecības līdzekļus visām NBS vienībām (ārstniecības iestādēm), bet tas neatbilst šī brīža statusam normatīvajos aktos, jo NP APC MIMN nav savas farmaceitiskās darbības licences (ir VI izdots kontroles akts, ka zāļu aprite atbilst normatīvajos aktos noteiktajām prasībām un NBS NP MNC atļauts iegādāties zāles no lieltirgotavas savas darbības nodrošināšanai). Normatīvajos aktos (2007.gada 27.marta Ministru kabineta noteikumi Nr.220 “Zāļu iegādes, uzglabāšanas, izlietošanas, uzskaites un iznīcināšanas kārtība ārstniecības iestādēs un sociālās aprūpes institūcijās”) ārstniecības iestādei šobrīd nav paredzētas zāļu izplatīšanas funkcija citām ārstniecības iestādēm. Iepriekšminētie noteikumi nosaka kārtību, kādā ārstniecības iestādes un sociālās aprūpes institūcijas iegādājas, uzglabā un izlieto zāles (arī zāles, kuru sastāvā ir ļoti bīstamas narkotiskās vielas un tām pielīdzinātās psihotropās vielas, kuras atļauts izmantot medicīniskiem un zinātniskiem mērķiem un kuras iekļautas Latvijā kontrolējamo narkotisko vielu, psihotropo vielu un prekursoru II sarakstā, un bīstamās psihotropās vielas, kuras var tikt izmantotas ļaunprātīgos nolūkos un, kuras iekļautas Latvijā kontrolējamo narkotisko vielu, psihotropo vielu un prekursoru III sarakstā (turpmāk - psihotropās vielas un zāles), kā arī kārtību, kādā uzskaita un iznīcina narkotiskās un psihotropās vielas un zāles. Ārstniecības iestāde, kurai nav slēgta tipa aptiekas, atbilstoši normatīvajiem aktiem, zāles iegādājas, uzglabā un izlieto tikai savām vajadzībām.  Lai risinātu konstatētās problēmas normatīvajos aktos un sakārtotu NBS zāļu apriti atbilstoši normatīvo aktu prasībām un NBS struktūrshēmai, tiek virzīti grozījumi FL un Narkotisko un psihotropo vielu un zāļu, kā arī prekursoru likumīgās aprites likumā.  FL 2.pants reglamentē fizisko un juridisko personu darbību farmācijas jomā. Ņemot vērā to, ka NBS ārstniecības līdzekļu noliktava nav fiziska vai juridiska persona, FL mērķi nepieciešams papildināt, 2.pantā iekļaujot NBS ārstniecības līdzekļu noliktavu un nosakot, ka FL reglamentē arī NBS noliktavas darbību farmācijas jomā.  Vienlaikus FL 18.pantā nepieciešams veikt tehnisku grozījumu – aizstāt neprecīzu likuma nosaukumu ar precizēto, jo divu likumu vietā - likums "Par narkotisko un psihotropo vielu likumīgās aprites kārtību" un likums "[Par prekursoriem](https://likumi.lv/ta/id/40284-par-prekursoriem),” no 2019.gada 3.jūlija ir spēkā viens likums ar nosaukumu - “Narkotisko un psihotropo vielu un zāļu, kā arī prekursoru likumīgās aprites likums”, taču FL jaunā likuma nosaukums joprojām nav precizēts.  Atbilstoši FL noteiktajam, zāles vairumtirdzniecībā drīkst izplatīt komersants, kuram ir Zāļu valsts aģentūras izsniegta licence (lieltirgotava, vispārēja tipa aptieka, slēgta tipa aptieka). Zāļu lieltirgotavai atļauts izplatīt zāles aptiekām, zāļu lieltirgotavām, kā arī ārstniecības iestādēm, sociālās aprūpes institūcijām, prakses ārstiem to darbības nodrošināšanai saskaņā ar Ministru kabineta noteikto kārtību. Vispārēja jeb atvērta tipa aptiekai atļauts izplatīt medikamentus ārstniecības iestādēm, sociālās aprūpes institūcijām, fiziskām personām. Ņemot vērā to, ka NBS ārstniecības līdzekļu noliktavai būs nepieciešams iegādāties ārstniecības līdzekļus gan no lieltirgotavas, gan no vispārēja tipa aptiekas (piemēram, pēc ārsta receptes izgatavotas zāles u.c.), FL 35.panta 4.punkts tiek papildināts ar NBS ārstniecības līdzekļu noliktavu, lai vispārēja jeb atvērta tipa aptiekas varētu izplatīt medikamentus NBS ārstniecības līdzekļu noliktavai, bet. FL 48.panta pirmā daļa tiek papildināta ar NBS ārstniecības līdzekļu noliktavu, lai zāļu lieltirgotava varētu izplatīt zāles arī NBS ārstniecības līdzekļu noliktavai.  NBS iegādātos zāles no zāļu lieltirgotavām, vispārēja tipa aptiekām, saņemot dokumentus (pavadzīmi), kā arī vakcīnu, laboratorijas preču u.c. iegādes gadījumā saņemot dokumentus, kas apliecina zāļu kvalitāti un drošumu.  Lai risinātu NBS farmaceitiskās aprites jautājumu, Likumprojektā ir iekļauta jauna nodaļa “Ārstniecības līdzekļu aprite Nacionālajos bruņotajos spēkos”, kurā noteikta ārstniecības līdzekļu aprite NBS un FL iekļauts jauns farmaceitiskās darbības subjekts - NBS ārstniecības līdzekļu noliktava.  Lai nodrošinātu Likumprojektā iekļauto normu realizāciju, tiktu izstrādāti jauni Ministru kabineta noteikumi, kuros būtu noteiktas prasības NBS ārstniecības līdzekļu noliktavai - telpām, aprīkojumam, iekārtām, dokumentācijai un personālam, kā arī kārtība kādā NBS ārstniecības līdzekļu noliktava iegādājas, uzglabā, nodot lietošanā, uzskaita un iznīcina ārstniecības līdzekļus NBS vajadzībām, un arī kārtība, kādā NBS ārstniecības līdzekļu noliktava nodod bez atlīdzības tās rīcībā esošos ārstniecības līdzekļus ārstniecības iestādēm un sociālās aprūpes institūcijām. Vienlaikus tiks veikti precizējoši grozījumi vairākos Ministru kabineta noteikumos:   * MK 2007.gada 26.jūnija noteikumos Nr.416 “Zāļu izplatīšanas un kvalitātes kontroles kārtība” * MK 2007.gada 27.marta noteikumos Nr.220 “Zāļu iegādes, uzglabāšanas, izlietošanas, uzskaites un iznīcināšanas kārtība ārstniecības iestādēs un sociālās aprūpes institūcijās” * MK 2008.gada 17.jūnija noteikumos Nr. 441 “Narkotisko un psihotropo vielu un zāļu iepirkšanas, saņemšanas, uzglabāšanas, izplatīšanas, izsniegšanas, uzskaites un iznīcināšanas kārtība zāļu un veterināro zāļu ražošanā, zāļu un veterināro zāļu lieltirgotavās un aptiekās”.   NBS tiek finansēti no valsts budžeta un NBS apgāde ar materiāltehniskajiem resursiem notiek vienotas NBS iegādes un apgādes sistēmas ietvaros, tāpēc ir svarīgi izveidot normatīvajiem aktiem, NBS iekšējai struktūrshēmai, komandvadības hierarhijai atbilstošu NBS ārstniecības līdzekļu noliktavu, kura varētu nodrošināt vienotu, efektīvu drošu ārstniecības līdzekļu apriti NBS.  NBS ārstniecības līdzekļu noliktava iegādāsies, uzglabās un nodos bezmaksas lietošanā zāles un medicīniskās ierīces NBS ārstniecības iestādēm, kā arī dodoties starptautiskās operācijās, ārstniecības līdzekļus izsniegs starptautiskās operācijas nacionālā kontingenta komandiera norīkotai amatpersonai vai nacionālā kontingenta medicīnas apakšvienības priekšniekam.  NBS ārstniecības līdzekļu noliktava ir atbildīga par iegādāto zāļu kvalitāti. Atļauts iegādāties, uzglabāt un nodot bezmaksas lietošanā tikai Latvijas Republikā reģistrētas un Latvijas zāļu reģistrā iekļautas zāles no lieltirgotavām un vispārēja tipa aptiekām. Zālēm jāatbilst zāļu kvalitātes prasībām (tehniskie noteikumi, utt.) un nevar būt beidzies zāļu derīguma termiņš.  Lai nodrošinātu racionālu zāļu apriti tajā gadījumā, ja zāļu krājumi netiktu izlietoti (Valsts kontroles 2011.gada 22.decembra Revīzijas ziņojumā Nr.5.1-2-8/2011 iekļautais revīzijas ieteikums – pilnveidot medikamentu aprites kontroli, lai NBS neveidotos nevajadzīgi medikamentu krājumi), NBS ārstniecības līdzekļu noliktavai būtu iespēja bez atlīdzības zāles nodot ārstniecības iestādēm un sociālās aprūpes iestādēm. Kārtība, kādā tas notiktu, būtu noteikta līdzīgi kā Ministru kabineta 2019.gada 18.jūnija noteikumos Nr.256 “Valsts materiālajās rezervēs ietilpstošo zāļu un medicīnisko ierīču atsavināšanas kārtība”, kur noteikts kādā veidā atsavina valsts materiālajās rezervēs ietilpstošās zāles un medicīniskās ierīces.  Šādas normas iekļaušanas mērķis Likumprojektā ir pēc iespējas samazināt neracionālu valsts budžeta līdzekļu izlietošanu.  Likumprojekts paredz zāles un medicīniskās ierīces nodot bez atlīdzības ārstniecības iestādēm un sociālās aprūpes iestādēm, ja, piemēram, to derīguma termiņš ir mazāks par gadu un tās nevar izmantot atbildīgās institūcijas pamatdarbības nodrošināšanai, bet tās ir nepieciešamas ārstniecības iestādes vai sociālās aprūpes institūcijas darbības nodrošināšanai. Tādējādi ir paredzēts maksimāli samazināt izdevumus, kas būtu nepieciešami norakstīto resursu utilizācijai, bet ārstniecības iestādēm un sociālās aprūpes iestādēm būtu iespēja ietaupīt finanšu līdzekļus attiecīgo medikamentu medicīnisko ierīču iegādei.  NBS ārstniecības līdzekļu noliktava nodrošinās zāļu un medicīnisko ierīču glabāšanu atbilstoši ražotāja norādījumiem, līdz ar to visu glabāšanas laiku tiek saglabāta zāļu un medicīnisko ierīču kvalitāte. Attiecībā uz zālēm piegādātājs būs jau veicis normatīvajos aktos paredzētās darbības zāļu drošuma jomā, tai skaitā attiecīgos zāļu verifikācijas nosacījumus. Līdz ar to potenciālajiem zāļu un medicīnisko ierīču pircējiem tiek piedāvāts drošs un kvalitatīvs produkts.  Šādas atsavināšanas gadījumā netiks gūti ieņēmumi no zāļu un medicīnisko ierīču atsavināšanas, bet vienlaicīgi tiks ietaupīti valsts budžeta līdzekļi, kas būtu nepieciešami, lai nodrošinātu norakstīto resursu utilizāciju. Ja zāles un medicīniskās ierīces nebūs atsavinātas līdz to derīguma termiņa beigām, atbildīgā institūcija tās norakstīs atbilstoši grāmatvedību reglamentējošiem normatīvajiem aktiem un nodos utilizācijai.  Ņemot vērā to, ka Eiropas komisijas pamatnostādnēs par cilvēkiem paredzētu zāļu labu izplatīšanas praksi vairākkārt uzsvērts, cik liela nozīme ir pietiekamam skaitam kompetenta personāla, kurš pilnībā izprot viņu darba pienākumus, kā arī jābūt nozīmētai atbildīgajai amatpersonai, kura atbilst noteiktām kvalifikācijas prasībām, likumprojektā ir noteiktas prasības NBS ārstniecības līdzekļu noliktavas atbildīgajai personai – tai ir nevainojama reputācija, tā nav sodīta par noziedzīgiem nodarījumiem, gada laikā nav administratīvi sodīta par pārkāpumiem farmācijas jomā, kā arī neslimo ar psihisku slimību, alkohola, narkotisko, psihotropo un toksisko vielu atkarību. Atbildīgās amatpersonas izglītības un profesionālās pieredzes prasības detalizētāk būtu noteiktas no jauna izstrādātajos Ministru kabineta noteikumos par NBS ārstniecības līdzekļu noliktavas darbību.  Saskaņā ar Nacionālo bruņoto spēku likumu, NBS ir šādi uzdevumi:  1) valsts sauszemes teritorijas aizsardzība un neaizskaramības nodrošināšana, kā arī valsts jūras akvatorijas un gaisa telpas kontrole, aizsardzība un neaizskaramības nodrošināšana;  2) piedalīšanās starptautiskajās operācijās likumos un starptautiskajos līgumos noteiktajā kārtībā;  3) piedalīšanās valsts apdraudējuma situāciju novēršanā normatīvajos aktos noteiktajā kārtībā.  Kārtība, kādā NBS piedalās starptautiskajās operācijās noteikta likumā “Latvijas Nacionālo bruņoto spēku piedalīšanās starptautiskajās operācijās”.  NBS, dodoties uz starptautiskām militārām mācībām un piedaloties starptautiskajās operācijās, atbilstoši dotajam uzdevumam, plāno kopējo līdzi ņemamo ekipējumu (kolektīvo, individuālo), aprīkojumu, tajā skaitā, ārstniecības līdzekļus paplašinātajai pirmajai palīdzībai, neatliekamajai medicīniskajai palīdzībai vai ārstēšanas nodrošināšanai tikai NBS karavīriem. NBS komandieris apstiprina sastādīto materiāli tehnisko līdzekļu sarakstu, tajā skaitā, ārstniecības līdzekļu sarakstu.  Katrā no starptautiskās operācijas gadījumiem līdzi ņemamais aprīkojums un medikamenti tiek plānoti atbilstoši uzturēšanās ilgumam, riska pakāpei (atbilstoši *MC 326 NATO principles and policies of operational medical support u.c*. NATO dokumentiem), ārstniecības personu (ārstu, ārsta palīgu, medicīnas māsu) vai glābēju (karavīrs, kurš pildot dienesta pienākumus, sniedz paplašināto pirmo palīdzību dzīvībai kritiskā stāvoklī esošiem cietušajiem karavīriem, izmantojot dzīvībai svarīgu funkciju stabilizācijai nepieciešamo aprīkojumu, medicīniskos materiālus un medikamentus, kuru pielietošanā ir apguvis attiecīgas zināšanas un prasmes) kompetencei utt.  Ārstniecības līdzekļus izsniedz starptautiskās operācijas nacionālā kontingenta komandiera norīkotai amatpersonai (glābējam). Amatpersona ir noslēgusi līgumu ar NBS un ir materiāli atbildīga par saņemtajiem materiāli tehniskajiem līdzekļiem, ir informēta par zāļu līdzekļu izmantošanas, glabāšanas un norakstīšanas kārtību) vai nacionālā kontingenta medicīnas apakšvienības priekšniekam. Ārstniecības līdzekļu aprite NBS starptautiskajās operācijās un starptautiskajās mācībās notiek atbilstoši 2010. gada 3.augusta Ministru kabineta noteikumos Nr.720 noteiktajai paplašinātās pirmās palīdzības sniegšanai paredzētā aprīkojuma, medicīnisko materiālu un medikamentu uzglabāšanas, izlietošanas, uzskaites un iznīcināšanas kārtībai, kā arī NBS 2014.gada 28.janvāra Noteikumiem Nr. 2 “Kārtība, kādā Nacionālo bruņoto spēku regulāro spēku vienības un Zemessardze veic medicīniskā nodrošinājuma uzdevumiem nepieciešamo ārstniecības līdzekļu iegādi, uzglabāšanu, izlietošanu, iznīcināšanu, uzskaiti un norakstīšanu”.  Lai nodrošinātu vienotu uzraudzību un atbilstību kvalitātes un drošuma prasībām, VI amatpersonām ir tiesības farmācijas uzraudzības nolūkā uzraudzīt un kontrolēt NBS ārstniecības līdzekļu noliktavu, izvērtēt zāļu aprites atbilstību farmācijas jomu regulējošo normatīvo aktu prasībām, kā arī savas kompetences ietvaros dot tai saistošus rīkojumus farmācijas jautājumos.  VI atbilstoši savam darbības nolikumam varētu veikt telpu, aprīkojuma, personāla un dokumentācijas pārbaudi, novērtēšanu, lai garantētu drošu un atbilstošu zāļu uzglabāšanu un apriti. Konstatēto nepilnību gadījumā VI būtu tiesības izteikt rakstveida brīdinājumu par farmācijas jomas normatīvu pārkāpumiem, noteikt pārkāpumu novēršanas termiņu. Ja pārkāpumi nav novērti noteiktajā termiņā, pieņemt lēmumu par NBS ārstniecības līdzekļu noliktavas darbības apturēšanu, kā arī aizliegt jebkuru zāļu apriti, ja konstatēts, ka tās ir nekvalitatīvas un viltotas.  Likumprojekts stātos spēkā 2021.gada 1.janvārī. Līdz šim laikam būtu jāizstrādā un Ministru kabinetā jāapstiprina jauni noteikumi par NBS ārstniecības līdzekļu noliktavas darbības nosacījumiem, kā arī jāveic precizējoši grozījumi Ministru kabineta noteikumos:   * MK 2007.gada 26.jūnija noteikumos Nr.416 “Zāļu izplatīšanas un kvalitātes kontroles kārtība” * MK 2007.gada 27.marta noteikumos Nr.220 “Zāļu iegādes, uzglabāšanas, izlietošanas, uzskaites un iznīcināšanas kārtība ārstniecības iestādēs un sociālās aprūpes institūcijās” * MK 2008.gada 17.jūnija noteikumos Nr. 441 “Narkotisko un psihotropo vielu un zāļu iepirkšanas, saņemšanas, uzglabāšanas, izplatīšanas, izsniegšanas, uzskaites un iznīcināšanas kārtība zāļu un veterināro zāļu ražošanā, zāļu un veterināro zāļu lieltirgotavās un aptiekās”.   Pēc normatīvo aktu stāšanās spēkā Veselības inspekcija pārbaudītu NBS ārstniecības līdzekļu noliktavas atbilstību farmācijas jomas normatīvajiem aktiem un izsniegtu par to apliecinājumu. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Veselības ministrija Veselības inspekcija, Zāļu valsts aģentūra, NBS |
| 4. | Cita informācija | Nav |

|  |  |  |  |
| --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | NBS karavīri, NBS ārstniecības iestādes, civilās ārstniecības iestādes, sociālās aprūpes iestādes | |
| 2. | Tiesiskā regulējuma ietekme uz tautsaimniecību un administratīvo slogu | Tiesiskajam regulējumam prognozējama pozitīva ietekme uz NBS spēju nodrošināt valsts aizsardzības funkciju miera un kara laikā.  Likumprojektā ietvertās normas papildinās un sakārtos līdz šim neskaidrās normas NBS zāļu aprites jautājumos. Likumprojektā ietvertie grozījumi ir samērīgi, efektīvi un kopumā veicinās NBS reaģēšana spēju.  Administratīvais slogs nepalielināsies. | |
| 3. | Administratīvo izmaksu monetārs novērtējums | Papildus administratīvās izmaksas nav plānotas. | |
| 4. | Atbilstības izmaksu monetārs novērtējums | Nav | |
| 5. | Cita informācija | Nav | |
| **III. Tiesību akta projekta ietekme uz valsts budžetu un pašvaldību budžetiem** | | |

Projekts šo jomu neskar

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| * Grozījumi MK 2007.gada 26.jūnija noteikumos Nr.416 “Zāļu izplatīšanas un kvalitātes kontroles kārtība” * Grozījumi MK 2007.gada 27.marta noteikumos Nr.220 “Zāļu iegādes, uzglabāšanas, izlietošanas, uzskaites un iznīcināšanas kārtība ārstniecības iestādēs un sociālās aprūpes institūcijās” * Grozījumi MK 2008.gada 17.jūnija noteikumos Nr. 441 “Narkotisko un psihotropo vielu un zāļu iepirkšanas, saņemšanas, uzglabāšanas, izplatīšanas, izsniegšanas, uzskaites un iznīcināšanas kārtība zāļu un veterināro zāļu ražošanā, zāļu un veterināro zāļu lieltirgotavās un aptiekās” * Jāizstrādā jauni Ministru kabineta noteikumi, kuros tiktu noteiktas:   1) prasības Nacionālo bruņoto spēku ārstniecības līdzekļu noliktavas telpām, aprīkojumam, iekārtām, dokumentācijai un personālam;  2) kārtību, kādā Nacionālo bruņoto spēku ārstniecības līdzekļu noliktava iegādājas, uzglabā, nodod lietošanā, uzskaita un iznīcina ārstniecības līdzekļus;  3) kārtību, kādā Nacionālo bruņoto spēku ārstniecības līdzekļu noliktava nodod bez atlīdzības tās rīcībā esošos ārstniecības līdzekļus ārstniecības iestādēm un sociālās aprūpes institūcijām. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādāšanas laikā notika vairākas tikšanās ar Tieslietu ministrijas, Veselības ministrijas pārstāvjiem par Likumprojektā iekļautajiem jautājumiem. Aizsardzības ministrija ar 2019. gada 24.septembra pavēli Nr.199-P “Par darba grupu Farmācijas likuma grozījumu izstrādāšanai” organizēja darba grupu Likumprojekta izstrādāšanai, kurā piedalījās TM, VM, AM, NBS pārstāvji. |
| 2. | Sabiedrības līdzdalība projekta izstrādē | Paziņojums par sabiedrisko apspriedi ievietots 2019.gada 29.novembrī Aizsardzības ministrijas tīmekļa vietnē (https://www.mod.gov.lv/ lv/nozares-politika/sabiedrības-lidzdaliba un Ministru kabineta mājas lapā.  Priekšlikumu sniegšanas laiks tika noteikts līdz 13.12.2019.  Noteiktajā laikā priekšlikumi un iebildumi no sabiedriskajām organizācijām netika saņemti. |
| 3. | Sabiedrības līdzdalības rezultāti | Priekšlikumi un iebildumi netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, NBS |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojektā iekļautie nosacījumi nerada ietekmi uz pārvaldes funkcijām un neietekmēs institucionālo sistēmu.  Likumprojektā iekļauto nosacījumu izpildei nav nepieciešams veidot jaunas institūcijas, likvidēt vai reorganizēt esošās institūcijas. |
| 3. | Cita informācija | Nav |

Aizsardzības ministrs A.Pabriks

Vīza:

Valsts sekretārs J.Garisons

Kleina 67335158

Biruta.Kleina@mod.gov.lv